Na temelju članka 118. Zakona o odgoju i obrazovanju (NN br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 i 64/20) i članka 58. Statuta Osnovne škole Strahoninec, a u vezi sa člankom 34. Zakona o fiskalnoj odgovornosti (NN, br. 111/18) i članka 7. Uredbe o sastavljanju i predaji Izjave o fiskalnoj odgovornosti (NN, br. 95/19) , Školski odbor Osnovne škole Strahoninec na svojoj 47. sjednici održanoj 7. 7. 2020. godine donosi:

**PRAVILNIK O OSTVARIVANJU I KORIŠTENJU VLASTITIH PRIHODA**

Članak 1.

Ovim Pravilnikom o ostvarivanju i korištenju vlastitih prihoda ( u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima.

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna, prihode po posebnim propisima te tekuće pomoći u okviru projekata.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

Članak 2.

Sukladno članku 52. Zakona o proračunu ("Narodne novine" br. 87/08., 136/12. i 15/15.) vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima.

Škola može ostvarivati vlastite prihode, ukoliko osnivač Škole svojom odlukom drugačije ne odluči, od:

1. Iznajmljivanja školskih prostora: školske sportske dvorane i sportskih igrališta, učionica, uredskih prostora, prostora za posluživanje hladnih i toplih jela i napitaka i bezalkoholnih pića, prostora za postavljanje automata, kioska te prihodi od iznajmljivanja ostalih prostora Škole,
2. užine djelatnika Škole;
3. produženog boravka.

a) IZNAJMLJIVANJE ŠKOLSKIH PROSTORA

Članak 3.

Škola može iznajmljivati školski prostor te obavljati ostale djelatnosti iz čl. 2. ovog Pravilnika uz uvjet da se time ne ometa ostvarivanje nastavnog plana i programa i optimalno odvijanje nastavnog procesa.

Članak 4.

Škola je dužna za obavljanje djelatnosti kojima stječe vlastite prihode iz ovog pravilnika donijeti financijski plan djelatnosti koji se dostavlja osnivaču najkasnije do 31. prosinca za iduću kalendarsku godinu.

Plan je sastavni dio godišnjeg plana i programa rada škole a donosi se kao zaseban dokument koji sadrži sve aktivnosti kojima škola stječe vlastite prihode, za svaku se od njih navode troškovi i iznosi troškova nužni za njezino ostvarivanje te navode osobe koje će ih provoditi kao i iznosi naknada koji će im za obavljanje tih poslova eventualno biti isplaćene.

Troškovi nastali iznajmljivanjem školskog prostora pokrivaju se prihodima ostvarenim tom djelatnošću, a dobit ostaje školi koja ju mora unaprijediti za unapređenje pedagoškog standarda, sukladno financijskom planu iz prethodnog stavka.

Odluku o raspoređivanju dobiti donosi Školski odbor na prijedlog ravnatelja, uz prethodnu suglasnost osnivača (Upravnog odjela).

Škola je dužna dostaviti osnivaču (Upravnom odjelu) godišnje izvješće o iznajmljivanju prostora zajedno s godišnjim financijskim izvješćem. U izvješću moraju biti iskazani ukupno ostvareni prihodi i rashodi te planirana upotreba dobiti s potrebnim obrazloženjem.

a) IZNAJMLJIVANJE ŠKOLSKIH PROSTORA

Članak 5.

Odluku minimalnim iznosima naknada za korištenje školskog prostora i opreme donosi osnivač Škole i utvrđuje se na temelju izračuna prosječnih troškova rada osoblja škole (čišćenje, nadzor…), troškova investicijskog i tekućeg održavanja prostora i opreme, troškova energenata i troškova amortizacije objekta i opreme.

Ukoliko se prostor ustupa na korištenje za specifične aktivnosti koje zahtijevaju povećano korištenje električne energije, vode ili nekih drugih komunalnih usluga, dodatnu opremu ili angažiranje zaposlenika škole, te se usluge posebno ugovaraju i specificiraju i nisu sadržane u minimalnoj naknadi.

Odlukom o minimalnim iznosima naknada za korištenje prostora i opreme u školskim ustanovama kojima je osnivač Međimurska županija (KLASA: 402-08/19-02/1, URBROJ: 2109/1-01-19-1 od 4.1.2019.) utvrđen je slijedeći minimalni iznos:

|  |  |
| --- | --- |
| **ŠKOLSKA SPORTSKA DVORANA** | **Cijena/sat (60 min)** |
| * Trening sportskih ekipa | 80,00 kn |
| * Sportska rekreacija | 160,00 kn |
| * Službene utakmice sportskih ekipa (po satu korištenja) | 160,00 kn |
| * Priredbe,koncerti, po danu korištenja | 3.000,00 kn |
| * Prostor dvorane za ugostiteljsku djelatnost po satu poslovanja | 35,00 kn |
| **OSTALI PROSTOR** | **cijena** |
| * Za klasične učionice za nastavu stranih jezika i ostalu teoretsku nastavu, po satu | 20,00 kn |
| * Za informatičke učionice s opremom po satu | 200,00 kn |
| * Za uredski prostor po m2 mjesečno | 20,00 kn |
| * Mjesečno za prostor za posluživanje hladnih i toplih jela i bezalkoholnih napitaka, po m2 | 35,00 kn |
| * Za otvoreni prostor za postavljanje kioska i slične namjene bez uračunatih režijskih troškova, po m2/sat | 15,00 kn |

Školski odbor može uz suglasnost osnivača odrediti veću naknadu od utvrđene minimalne naknade.

U slučaju da osnivač nakon stupanja na snagu utvrdi drugačije iznose minimalnih naknada, primjenjivat će se kasnije utvrđeni iznosi minimalnih naknada.

Članak 6.

Daje li se prostor na korištenje na razdoblje duže od 30 radnih dana, odluku o tome, uz prethodnu suglasnost osnivača (Upravnog odjela) donosi Školski odbor, koji raspisuje natječaj, imenuje povjerenstvo za njegovo provođenje i utvrđuje druge relevantne elemente.

Natječaj iz st. 1. ovog članka objavljuje se na mrežnim stranicama škole, a ukoliko za to postoji zakonska obveza ili školski odbor to procijeni svrhovitim ili ekonomski opravdanim, može se objaviti i drugdje.

Školski odbor može odrediti da se klubovima odnosno udrugama koje imaju nepodmirene račune iz prethodnih razdoblje školski prostor neće dati na korištenje.

Za jednokratno iznajmljivanje školskog prostora u sportskim dvoranama za potrebe koncerata, priredbi, sajmova i sl. nije potrebno raspisivanje natječaja.

Naknade najma za namjene iz st. 4. ovog članka ne obuhvaća režijske troškove (energenti, čišćenje i sl.) koje škola fakturira najmoprimcu prema obračunu stvarno nastalih troškova.

Članak 7.

Odabir najmoprimaca, raspored korištenja školskih prostora, raspolaganje opremom te druga prava i obveze koja proizlaze iz najma utvrđuje Školski odbor ili imenovano povjerenstvo za provođenje natječaja, pri čemu pravo prvenstva imaju sportski klubovi od interesa za Međimursku županiju koji se natječu u najvišem rangu natjecanja i koji imaju organizirani rad s mlađim dobnim skupinama, odnosno sportski klubovi odnosno udruge s područja Općine Strahoninec.

Sportske klubove od interesa za Međimursku županiju utvrđuje posebnim zaključkom ovlašteno tijelo Međimurske županije na prijedlog Zajednice sportskih udruga i saveza Međimurske županije početkom svake školske godine.

Članak 8.

Kada se za korištenje prostora javi više zainteresiranih, prostor će se dati na korištenje onome tko, uz ispunjavanje uvjeta natječaja, ponudi višu naknadu.

Pri utvrđivanju rasporeda korištenja sportske dvorane škola je dužna najranije večernje termine najprije ponuditi sportskim klubovima za rad najmlađih sekcija (djeca osnovnoškolskog i srednjoškolskog uzrasta), a u ostalim prostorima djelatnosti predškolskog odgoja te djelatnostima koje okupljaju djecu i mladež.

Članak 9.

Na osnovu odluke o odabiru najmoprimaca iz čl. 7. ravnatelj Škole sklapa ugovor o najmu.

Ugovor o najmu sklapa se najdulje na godinu dana te, između ostalog, obavezno sadrži:

- podatke o najmoprimcu;

- termin najma koji ne smije remetiti redovno odvijanje nastavnog procesa;

- podatke o poslovnom prostoru ili opremi;

- iznos najamnine;

- broj IBAN-a za uplatu i rokove plaćanja;

- pravo na izmjenu cijene u suglasnosti s najmoprimcem;

- period na koji se ugovor sklapa;

- odredbu o zabrani davanja prostora ili opreme u podnajam;

- odredbe o prestanku ugovora i otkaznim rokovima;

- odredbu o podmirenju troškova nastalih oštećenjem prostora ili opreme.

b) UŽINA DJELATNIKA ŠKOLE

Članak 10.

Odluku o cijeni užine za djelatnike škole donosi Školski odbor za svaku školsku godinu.

Cijena užine može se tijekom godine promijeniti ukoliko na tržištu dođe do značajnije promjene cijena namirnica i sl., o čemu odluku donosi Školski odbor.

Škola i djelatnik za svaku školsku godinu sklapaju ugovor o korištenju usluge školske kuhinje kojim su regulirana međusobna prava i obveze, uvjete, način plaćanja i sl.

Za sklapanje ugovora ovlašten je ravnatelj škole.

c) PRODUŽENI BORAVAK

Produženi boravaka organizira se sukladno odredbama Zakona o odgoju i obrazovanju u osnovnoj i srednjoj školi (NN [87/08](https://www.zakon.hr/cms.htm?id=66), [86/09](https://www.zakon.hr/cms.htm?id=67), [92/10](https://www.zakon.hr/cms.htm?id=68), [105/10](https://www.zakon.hr/cms.htm?id=69), [90/11](https://www.zakon.hr/cms.htm?id=70), [5/12](https://www.zakon.hr/cms.htm?id=71), [16/12](https://www.zakon.hr/cms.htm?id=72), [86/12](https://www.zakon.hr/cms.htm?id=73), [126/12](https://www.zakon.hr/cms.htm?id=182), [94/13](https://www.zakon.hr/cms.htm?id=480), [152/14](https://www.zakon.hr/cms.htm?id=1671), [07/17](https://www.zakon.hr/cms.htm?id=17751), [68/18](https://www.zakon.hr/cms.htm?id=31279), [98/19](https://www.zakon.hr/cms.htm?id=40815), [64/20](https://www.zakon.hr/cms.htm?id=44620)), Pravilnika o organizaciji i provedbi produženog boravka u osnovnoj školi (NN 62/19), Državnog pedagoškog standarda osnovnoškolskog sustava odgoja i obrazovanja (NN 63/08, 90/10) i drugih važećih propisa.

Odluku o kriterijima za uključivanje u produženi boravak, cijeni produženog boravka te broju odgojno-obrazovnih skupina produženog boravka donosi osnivač škole u skladu s propisanim standardima i odredbama pravilnika kojima se utvrđuje broj učenika u razrednom odjelu i odgojno-obrazovnoj skupini.

Na temelju odluke iz st. 2. ovog članka škola obavještava roditelje o načinu i vremenu prijave djeteta za produženi boravak, cijeni produženog boravka te organizaciji i izvođenju produženog boravka, sukladno kriterijima koje je donio osnivač utvrđuje listu učenika koji ostvaruju pravo uključivanja u program produženog boravka u slučaju da se prijavi veći broj učenika od planiranoga u sladu s mogućnostima i propisanim uvjetima te sklapa ugovor s roditeljima učenika o uključivanju učenika u produženi boravaka te obvezama roditelja.

Za poduzimanje svih radnji navedenih u st. 3. ovog članka ovlašten je ravnatelj odnosno stručni suradnik u skladu sa svojim ovlastima.

Učitelj u produženom boravku u suradnji sa stručnim suradnicima škole i učiteljima učenika uključenih u produženi boravak izrađuje godišnji izvedbeni kurikulum produženog boravka koji je sastavni dio školskog kurikuluma a koji sadrži elemente propisane Pravilnikom o organizaciji i provedbi produženog boravka u osnovnoj školi.

Članak 12.

Produženi boravak financira se i/ili sufinancira sredstvima jedinice lokalne, odnosno područne (regionalne) samouprave, iz drugih izvora te uplatama roditelja učenika uključenih u produženi boravak.

Troškovi provedbe produženoga boravka uključuju troškove prehrane učenika, didaktičkoga materijala i pribora te troškove za plaće i ostala materijalna prava radnika u produženome boravku koja ostvaruju u skladu s odredbama kolektivnih ugovora koji se primjenjuju u osnovnoškolskim ustanovama.

Škola roditeljima učenika uključenih u program produženog boravka do 15. u mjesecu za tekući mjesec ispostavlja račun. Troškovi usluge produženog boravka uplaćuju se na poslovni račun škole do 25. u mjesecu za tekući mjesec.

Članak 13.

Evidencija o sklopljenim ugovorima o zakupu i najmu vodi se u tajništvu Škole, a nadzor i naplatu vlastitih prihoda vodi računovodstvo Škole, a prema posebnoj proceduri praćenja i naplate prihoda i primitaka Škole.

Članak 14.

Ostvareni vlastiti prihodi ukoliko osnivač Škole svojom odlukom drugačije ne odluči, koriste se za podmirenje:

-materijalno –financijskih rashoda Škole nastalih realizacijom programa i aktivnosti temeljem kojih

su vlastiti prihodi ostvareni.

-troškova za podizanje razine učeničkog standarda kupnjom razne opreme

-nagrade učenicima za postignute rezultate sukladno posebnoj Odluci.

-nagrade mentorima/učiteljima za postignute rezultate na natjecanjima sukladno posebnoj Odluci.

-i svi ostali troškovi razvrstani po ekonomskoj klasifikaciji „3“ i „ 4“ koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača.

Članak 15.

Vlastiti prihodi ostvareni tijekom jedne kalendarske godine koji se ne utroše na pokrivanje troškova sukladno ovom Pravilniku u toj kalendarskoj godini prebacit će se u slijedeću kalendarsku godinu za podmirenje troškova sukladno Odluci Školskog odbora o raspodjeli rezultata.

Članak 16.

Ovaj Pravilnik stupa na snagu danom objave na oglasnoj ploči Škole.

KLASA: 003-05/20-01/03

URBROJ: 2109-43-20-01

Strahoninec, 7. 7. 2020.

**PREDSJEDNICA ŠKOLSKOG ODBORA:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Bernarda Topolko, univ. spec. mag. oec.**

Ovaj Pravilnik objavljen je na oglasnoj ploči škole dana **\_\_\_\_\_\_ \_\_\_\_\_** godine te je stupio na snagu istog dana.

**RAVNATELJICA:**

**Jelena Okun, mag. prim. educ.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**u.z. Davor Žerjav, dipl. uč.**